## Pravilnik o uvjetima za nuđenje udjela AIF-a s privatnom ponudom

### NN 160/2013 (31.12.2013.), Pravilnik o uvjetima za nuđenje udjela AIF-a s privatnom ponudom

160 31.12.2013 Pravilnik o uvjetima za nuđenje udjela AIF-a s privatnom ponudom

HRVATSKA AGENCIJA ZA NADZOR FINANCIJSKIH USLUGA

3366

Na temelju članka 189. stavka 3. i članka 190. stavaka 3. i 4. Zakona o alternativnim investicijskim fondovima (»Narodne novine« broj 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 24. 12. 2013. godine donosi

PRAVILNIK

O UVJETIMA ZA NUĐENJE UDJELA AIF-a S PRIVATNOM PONUDOM

Uvodne odredbe

Članak 1.

Ovim se pravilnikom propisuju uvjeti za obavljanje poslova nuđenja udjela AIF-a s privatnom ponudom na temelju ugovora o poslovnoj suradnji.

Ugovor o poslovnoj suradnji o nuđenju udjela AIF-a s privatnom ponudom

Članak 2.

(1) S pravnom osobom iz članka 188. Zakona UAIF sklapa ugovor o poslovnoj suradnji, predmet kojeg je nuđenje udjela AIF-a s privatnom ponudom.

(2) Prije potpisivanja ugovora iz stavka 1. ovoga članka UAIF je dužan:

1. primjenjivati dužnu pažnju prilikom izbora pravne osobe iz stavka 1. ovoga članka,

2. utvrditi da je pravna osoba iz stavka 1. ovoga članka kvalificirana i sposobna za obavljanje poslova nuđenja udjela AIF-a s privatnom ponudom,

3. utvrditi da pravna osoba iz stavka 1. ovoga članka ima sve potrebne resurse za pravilno, kvalitetno i učinkovito obavljanje poslova nuđenja udjela AIF-a s privatnom ponudom,

4. utvrditi da radnici pravne osobe iz stavka 1. ovoga članka koji će obavljati poslove nuđenja udjela AIF-a s privatnom ponudom ispunjavaju uvjete propisane člankom 3. ovoga pravilnika.

(3) Pravna osoba iz stavka 1. ovoga članka, koja je s UAIF-om sklopila ugovor o poslovnoj suradnji o nuđenju udjela AIF-a s privatnom ponudom, ne smije navedene poslove prenijeti na treću osobu.

Uvjeti koje moraju zadovoljavati osobe koje nude udjele AIF-a s privatnom ponudom

Članak 3.

(1) Radnik u pravnoj osobi iz članka 2. stavka 1. ovoga pravilnika koji obavlja poslove nuđenja udjela u Republici Hrvatskoj mora ispunjavati najmanje sljedeće uvjete:

1. znanje hrvatskog jezika (strani državljani dokazuju potvrdom o znanju hrvatskog jezika izdanom od Odsjeka za kroatistiku Filozofskog fakulteta u Republici Hrvatskoj),

2. ima najmanje srednju stručnu spremu (dokazuje se ovjerenom preslikom svjedodžbe o završenoj srednjoj školi, odnosno svjedodžbom o položenoj maturi ili završnom ispitu, a strani državljani odgovarajućom ispravom kojom se dokazuje potreban stupanj obrazovanja, koja mora biti prevedena i potpisana od ovlaštenog sudskog tumača za hrvatski jezik, odnosno za taj strani jezik, te ovjerena od javnog bilježnika u Republici Hrvatskoj ili u diplomatskom predstavništvu Republike Hrvatske u toj državi),

3. nije pravomoćno osuđivana niti je pokrenuta istraga ili potvrđena optužnica za kaznena djela iz područja gospodarskog kriminala (dokazuje se uvjerenjem o nekažnjavanju izdanim od nadležnog tijela Republike Hrvatske, a strani državljani i uvjerenjem nadležnog tijela države čiji su državljani, ovjerenom kao pod točkom 2. ovoga stavka).

(2) Radnik u pravnoj osobi iz članka 2. stavka 1. ovoga pravilnika mora imati potrebna znanja o bitnim karakteristikama AIF-a s privatnom ponudom čije udjele nudi i značaju svih rizika povezanih s ulaganjem u udjele konkretnog AIF-a.

Popis osoba koje nude udjele AIF-a s privatnom ponudom

Članak 4.

(1) UAIF je dužan jednom godišnje, do kraja siječnja tekuće godine, Agenciji dostaviti obavijest o svim sklopljenim ugovorima iz članka 2. stavka 1. ovoga pravilnika u prethodnoj godini kao i popis osoba s kojima ima sklopljen važeći ugovor iz članka 2. stavka 1. ovoga pravilnika, sa stanjem na dan 31. prosinca prethodne godine.

(2) Obavijest i popis iz stavka 1. ovoga članka moraju sadržavati podatke o tvrtki i sjedištu pravne osobe s kojom je sklopljen ugovor iz članka 2. stavka 1. ovoga pravilnika, datum sklapanja ugovora i naznaku jednog ili više AIF-ova s privatnom ponudom čije će udjele ista nuditi.

(3) Pravna osoba iz članka 2. stavka 1. ovoga pravilnika dužna je voditi i redovito ažurirati evidenciju radnika koji obavljaju poslove nuđenja udjela AIF-a s privatnom ponudom, koju je dužna periodički dostavljati UAIF-u, a UAIF na zahtjev Agenciji.

Uvjeti poslovanja osoba koje nude udjele AIF-a s privatnom ponudom

Članak 5.

(1) Pravna osoba iz članka 2. stavka 1. ovoga pravilnika ne smije primati novčana sredstva u svrhu izdavanja udjela AIF-a s privatnom ponudom, već se ista doznačuju na za to predviđeni račun AIF-a s privatnom ponudom.

(2) Radnik pravne osobe iz članka 2. stavka 1. ovoga pravilnika dužan je svakom potencijalnom ulagatelju dati na uvid:

1. pravila AIF-a s privatnom ponudom,

2. kada je to primjenjivo, promidžbeni materijal AIF-a s privatnom ponudom.

(3) Radnik pravne osobe iz članka 2. stavka 1. ovoga pravilnika dužan je svakog potencijalnog ulagatelja obavijestiti gdje su i na koji način dokumenti iz stavka 2. ovoga članka dostupni.

(4) UAIF i pravna osoba iz članka 2. stavka 1. ovoga pravilnika dužni su voditi i redovito ažurirati evidencije o stanju i transakcijama udjelima AIF-a s privatnom ponudom obavljenim posredstvom te pravne osobe, te ih na zahtjev dostaviti Agenciji.

(5) UAIF je dužan osigurati da pravna osoba iz članka 2. stavka 1. ovoga pravilnika o ulagateljima kojima nudi udjele AIF-a s privatnom ponudom prikupi sve potrebne podatke i dokumentaciju koji su propisani Zakonom, propisima donesenim na temelju Zakona i drugim propisima.

(6) UAIF je dužan osigurati da pravna osoba iz članka 2. stavka 1. ovoga pravilnika prikupljenu dokumentaciju čuva u skladu s odredbama Zakona i Uredbe Europske Komisije br. 231/2013.

(7) UAIF u potpunosti ostaje odgovoran za obavljanje poslova nuđenja udjela AIF-a s privatnom ponudom na temelju ugovora o poslovnoj suradnji.

Završne odredbe

Članak 6.

Ovaj pravilnik stupa na snagu prvog dana od dana objave u »Narodnim novinama«.

Klasa: 011-02/13-04/75

Urbroj: 326-440-13-1

Zagreb, 24. prosinca 2013.

Predsjednik Upravnog vijeća
Petar-Pierre Matek, v. r.

Pravilnik, NN 160/2013-3366